S-ryhmä haluaa selvittää, miten outo sammakkoeläin on päässyt Pasin ananaspurkkiin. On mahdollista, että eläin on tullut salamatkustajana Indonesiasta asti.

Joensuulaisen Pasin ananaspurkissa odotti vastenmielinen yllätys. LUKIJAN KUVA

Joskus innokkaan ruuanlaiton lomassa kokilta voi päästä suusta sammakko. Joensuulaisella Pasilla tilanne meinasi olla päinvastainen. Pari-kolmekymppinen Pasi kertoo, että hän oli laittamassa " riisikanahässäkkää " torstai-iltana, kun ananaspurkista paljastui vastenmielinen yllätys.

- Avasin ananaspurkin ja valuttelin vedet pois. Kun olin kaatamassa ananaspaloja kanojen sekaan, ajattelin, että mikä tuossa oikein on? Sammakko makasi selällään siinä päällä, Pasi hämmästelee Iltalehdelle.

Kuvassa näkyy hieman ananaspalaa isompi sammakko tai konna selällään. Ananasvedessä lillunut sammakkoeläimenraato on aika huonossa kunnossa.

- Sillä oli eturaajat ja se oli kieli pitkällä. Ei siinä jäänyt epäselväksi, mikä se on. Kyllä sitä hetken sai tuijotella siinä. Ajattelin, onko tämä niitä uusia makujuttuja? Nythän on kaikkia sirkkaruokia sun muita. Noh, ehkei se ole, Pasi vitsailee.

Pasin onneksi hän ei ehtinyt kaataa ananaksia ruuan sekaan. Kokkailu jatkui siis normaalisti, joskin ilman sammakonraadon saastuttamia ananaksia. Purkki lensi heti kuvan ottamisen jälkeen roskiin.

Biologinen epäpuhtaus

Pasi osti Rainbow ' n ananaksensa joensuulaisesta S-marketista. S-ryhmän tuotelaadun ohjauksen ryhmäpäällikkö Marjatta Väisänen on hyvin yllättynyt nuoren miehen ottamasta kuvasta.

- Olen työskennellyt S-ryhmässä 19 vuotta, eikä urani aikana ole yhtäkään tämmöistä sammakkoananasta aikaisemmin tullut vastaan, Väisänen toteaa Iltalehdelle.

Väisänen sanoo, että S-ryhmä haluaa Pasin ananaspurkin sammakkoineen itselleen. Näyte saatetaan lähettää yliopiston eläinlääketieteelliseen tiedekuntaan tutkittavaksi.

- Mielellään kyllä selvitämme asian. Kun saamme asiakkaalta nämä tiedot, saamme tuotteesta eräkoodin. Sitä kautta pääsemme lähteelle selvittämään tavarantoimittajan kanssa, miten se on päässyt tuotteeseen. Tuohan on biologinen epäpuhtaus mitä suurimmissa määrin.

Joensuulaisen Pasin ananaspurkissa odotti vastenmielinen yllätys. S-ryhmä haluaa purkin ja sammakkoeläimen itselleen selvittääkseen, miten eläin on purkkiin päässyt. LUKIJAN KUVA

Väisänen kertoo pohtineensa itsekin, miten sammakko on Pasin purkkiin päätynyt. S-ryhmän Rainbow ' n ananakset tulevat Indonesiasta. Väisänen arvioi, että jos sammakon on täytynyt tulla valmistustehtaalta.

- Siellähän ne purkitetaankin.

S-ryhmän onneksi Pasi ei ole vielä ehtinyt viemään roskiaan. Purkki ja sammakko ovat siis tallessa. Pasi kertoo Iltalehdelle olevansa yhteydessä S-ryhmään.

- Tuskinpa se sammakko on sieltä mihinkään pomppinut. Onhan tämä hauska juttu! Kiinnostaa tietää, mitä tässä on tapahtunut, hän sanoo.